માણસે પ્રગતિ કરીને ઘણું બધું મેળવ્યું છે, પરંતુ ગુમાવી છે તેના મનની શાંતિ! આ એક જ ચીજ ગુમાવવાના કારણે પણ તેની સ્થિતિ ‘ગઢ આલા પર સિંહ ગેલા’ જેવી થઈ છે. ચિત્તની પ્રસન્નતાનું શું મહત્ત્વ હોઈ શકે એ આજના માણસને બરાબર સમજાઈ રહ્યું છે. અન્નનાં ગોદામોનો માલિક બે રોટલી ખાવા માટે દવાઓનો સહારો શોધે છે! ફ્લાઇટની આરામદાયક મુસાફરીથી પણ તેને થાક લાગે છે, એ.સી. ચેમ્બરમાં પરસેવાથી રેબઝેબ થઈ જાય છે. ઘણી વાર એવું થાય છે કે ઓછી સુખસગવડો થકી એ વધારે સુખી હતો. વિરોધાભાસી લાગતી આ વાત આજના વ્યસ્ત માણસને જોયા પછી તદ્દન સાચી લાગે છે.